**Tezat e masterit për diskutim publik të miratuara nga Departamenti i Mësimdhënies Lëndore**

**Me datë 24.10.2023**

|  |  |  |  |  |  |
| --- | --- | --- | --- | --- | --- |
| **Vendimet për DISKUTIM PUBLIK** | | | | | |
| # | **Kandidati** | **Specializimi** | **Tema e punimit** | **Komisioni** | |
| 1 | Hasan Përboqi | Mës.  Gjeografi | Sfidat e mësimdhënësve të gjeografisë me nxënësit me nevoja të veçanta | Kryetar/e | Florim Isufi |
| Mentor/e | Ardita Devolli |
| Anetar/e | Teuta Danuza |
| 2 | Filloreta Jusufi | Mës.  GJLSH | Proza bashkëkohore shqipe dhe qasja didaktike në tekstet e leximit letrar të  shkallës së tretë dhe të katërt të kurrikulës | Kryetar/e | Xhavit Beqiri |
| Mentor/e | Myrvete Dreshaj Baliu |
| Anetar/e | Atdhe Hykolli |
| 3 | Arbër Hoxha | Mës.  Histori | Ndikimi i aktiviteteve jashtëshkollore në përmirësimin e të nxënit të  lëndës së historisë | Kryetar/e | Sedat Baraliu |
| Mentor/e | Bahtije Gërbeshi |
| Anetar/e | Majlinda Gjelaj |
| 4 | Valmir Mehmeti | Mës.  Histori | Ndikimi i simulimeve në përmirësimin e rezultateve të të nxënit në lëndën e historisë | Kryetar/e | Kyvete Shatri |
| Mentor/e | Bahtije Gërbeshi |
| Anetar/e | Veli Kryeziu |
| 5 | Anesa Dervishi | Mës.  Kimi | Ndikimi i përdorimit të vizatimit në portfolio në të kuptuarin e natyrës së trefishtë të koncepteve kimike | Kryetar/e | Fatlume Berisha |
| Mentor/e | Arlinda Damoni |
| Anetar/e | Florent Bunjaku |
| 6 | Mirjetë Zuka-Tifeku | Mës.  Histori | Rëndësia e përdorimit të teknikës DRTA në të nxënit e lëndës së Historisë | Kryetar/e | Sedat Baraliu |
| Mentor/e | Ethem Ceku |
| Anetar/e | Veli Kryeziu |
| 7 | Xhezide Berisha Bogaj | Mës.  Histori | Përfaqësimi i ushqimeve tradicionale në tekstet e historisë dhe njohuritë e  nxënësve për to | Kryetar/e | Bahtije Gërbeshi |
| Mentor/e | Sedat Baraliu |
| Anetar/e | Atdhe Hykolli |
| 8 | Lindita Hurugica | Mës.  Histori | Rëndësia e enciklopedive për të nxënit të Historisë te klasët e VI | Kryetar/e | Ethem Ceku |
| Mentor/e | Sedat Baraliu |
| Anetar/e | Veli Kryeziu |
| 9 | Edonë Sejdiu | Mës.  Histori | Sfidat e mësimdhënies gjatë arsimit paralel në Kosovë 1990-1999 | Kryetar/e | Bahtije Gërbeshi |
| Mentor/e | Veli Kryeziu |
| Anetar/e | Xhavit Beqiri |
| 10 | Gentrit Kastrati | Mës.  Tekn.&TIK | Krahasimi i përmbajtjeve të teksteve të klasës së tetë në lëndën e  Teknologji me TIK | Kryetar/e | Kastriot Buza |
| Mentor/e | Sylejman Berisha |
| Anetar/e | Vjollca Ahmedi |
| 11 | Mimoza Haxhimustafa | Mës.  Kimi | Ndikimi i përdorimit të metodës 5E si teknikë e mësimdhënies në lëndën e Kimisë | Kryetar/e | Arlinda Damoni |
| Mentor/e | Fatlume Berisha |
| Anetar/e | Vjollca Ahmedi |

# **Kandidati/ja: 1. Hasan Përboqi**

# **Tema: Sfidat e mësimdhënësve të gjeografisë me nxënësit me nevoja të veçanta**

**ABSTRAKT**

Me anë të këtij hulumtimi është synuar që të analizohen se cilat janë sfidat që mësimdhënësit e gjeografisë i hasin në shkollat fillore të mesme të ulëta me nxënësit me nevoja të veçanta.

Hulumtimi është realizuar me mësimdhënësit e lëndës së gjeografisë të angazhuar nëpër shkollat fillore të mesme të ulëta të komunës së Rahovecit, Suharekës dhe Prizrenit. Në grupin e studimit të këtij hulumtimi kanë marrë pjesë gjithsej 85 mësimdhënës të lëndës së gjeografisë nga shkollat fillore të mesme të ulëta, si dhe 17 mësimdhënës mbështetës nga këto tri komuna të sipër përmendura.

Për mbledhjen e të dhënave është përdorur pyetësori për mësimdhënësit e gjeografisë si dhe intervista gjysmë e strukturuar për mësimdhënësit mbështetës, të cilat janë përpiluar enkas për këtë hulumtim. Pyetësori për mësimdhënësit e gjeografisë kishte 15 pyetje të tipit të hapur dhe të mbyllur, të cilat ishin të fokusuara tek çështjet që ndërlidhen me punën e mësimdhënësve të gjeografisë me nxënësit me nevoja të veçanta, si dhe intervista e cila përmbante 10 pyetje të tipit të hapur për mësimdhënësit mbështetës që trajtonin aspektet e angazhimit të këtyre mësimdhënësve në punë me nxënësit me nevoja të veçanta.

Për realizimin e hulumtimit është shfrytëzuar metodologjia kuantitative ku përmes programit kompjuterik SPSS është përdorur metoda krahasuese, përkatësisht Chi - Square me koeficient të Pearsonit p &lt; 0.05. Të gjitha rezultatet e fituara janë analizuar dhe prezantuar përmes tabelave dhe figurave përkatëse.

Të dhënat e këtij hulumtimi dëshmuan se mësimdhënësit e gjeografisë përballen me sfida nga më të ndryshmet gjatë punës me nxënësit me nevoja të veçanta, gjegjësisht se mungon bashkëpunimi në mes të mësimdhënësve të gjeografisë dhe atyre mbështetës, si dhe mungon infrastruktura e duhur për qasjen dhe lëvizjen e nxënësve me nevoja të veçanta në institucionet shkollore.

**Fjalët kyçe:** *Mësimdhënësit e gjeografisë, mësimdhënësit mbështetës, nxënësit me nevoja të veçanta, shkollat fillore të mesme të ulëta.*

# **Kandidati/ja: 2. Filloreta Jusufi**

**Tema: Proza bashkëkohore shqipe dhe qasja didaktike në tekstet e leximit letrar të shkallës së tretë dhe të katërt të kurrikulës**

**ABSTRAKTI**

Proza bashkëkohore shqipe në shkallën e tretë dhe të katërt të kurrikulës (klasa gjashtë, shtatë, tetë dhe nëntë) përfshin tregimet dhe një mori pjesësh të romaneve dhe novelave, të cilat mendohen të jenë të harmonizuara edhe me aftësitë psiko-intelektuale të nxënësve të po këtyre klasave. Si i tillë, në kuadër të këtij hulumtimi kemi përdorur metodën sasiore dhe njëkohësisht metodën krahasimtare ndërmjet prozave dhe stileve të prozatorëve, ku studimi dhe hulumtimi është fokusuar në çështjen se sa këto tekste prozaike të përzgjedhura në këto tekste shkollore janë të përshtatshme dhe të dobishme për këtë nivel arsimor duke marrë parasysh edhe aparaturën didaktike në këto tekste shkollore.

Punimin do ta veçojë qasja didaktike në këto tekste prozaike të përzgjedhura, ku kemi analizuar aparaturën didaktike dhe jemi fokusuar në elementet e saj si: pyetjet, detyrat, shprehjet, fjalori, ilustrimet, biografitë, komentet, udhëzimet etj. po ashtu në relacion me aparaturën didaktike kemi bërë analiza të fragmenteve prozaike të autorëve bashkëkohor, në aspektin tematik, ideor, kompozicional dhe gjuhësor dhe kemi marrë edhe shembuj për shpjegimin e stileve krijuese, karakteristikat e teksteve letrare, figurat stilistike dhe të nxënit e tyre. Vlen të theksohet se proza bashkëkohore shqipe sipas kurrikulës në shkallën e tretë dhe

të katërt ka për qëllim kultivimin e shijes estetike, formimin e personalitetit të nxënësit, zhvillimin e imagjinatës dhe rrjedhshmërisë në të folur. Si literaturë kemi tekstet shkollore të cilat përdoren në ShFMU, pra Gjuha shqipe 6 dhe 7 të shtëpisë botuese “ Dukagjini”dhe Gjuha shqipe 8 dhe 9 të shtëpisë botuese “Albas”. Po ashtu, për këtë hulumtim kam realizuar pyetësorë në dy shkolla të Prishtinës, “Faik Konica” dhe “Meto Bajraktari” dhe në dy shkolla të Kaçanikut “Emin Duraku” dhe “Idriz Seferi”, me 350 nxënës dhe me 14 mësimdhënës të gjuhës shqipe të po këtyre shkollave.

Qëllimi i hulumtimit ka qenë që të analizojë dhe vlerësojë aparaturën didaktike dhe përzgjedhjen e prozës bashkëkohore shqipe në tekstet shkollore të gjuhës shqipe në shkallën e tretë dhe të katërt të kurrikulës si dhe qasjen didaktike ndaj këtyre fragmenteve prozaike të autorëve bashkëkohor që reflektojnë në tekst. Tekstet prozaike të përzgjedhura janë klasifikuar, analizuar dhe interpretuar në domenin didaktik të tyre duke analizuar aparaturën didaktike dhe se sa ato i fisnikërojnë nxënësit në aspektin emocional dhe se sa i formojnë ato në aspektin moral, intelektual, estetik dhe gjuhësor.

**Fjalët kyçe:** *Proza bashkëkohore shqipe, aparatura didaktike, teksti shkollor, qasja didaktike, përzgjedhja, të nxënit.*

# **Kandidati/ja: 3. Arbër Hoxha**

Tema:Ndikimi i aktiviteteve jashtëshkollore në përmirësimin e të nxënit të lëndës së historisë

**ABSTRAKT**

Qëllimi i studimit ka qenë të hulumtohet ndikimi i aktiviteteve jashtëshkollore në përmirësimin e të nxënit të lëndës së historisë. Mostra e studimit përfshinte 60 nxënës të klasave të 9-ta. Njëri grup është përzgjedhur si grupi eksperimental që do të merrte pjesë në aktivitete jashtëshkollore, ndërsa grupi i kontrollit ishte grupi që nuk do të merrte pjesë në aktivitete jashtëshkollore. Për të matur ndikimin e aktiviteteve jashtëshkollore në përmirësimin e të nxënit të lëndës së historisë është bërë shpërndarja e një pyetësori dhe disa pyetjeve që matnin njohuritë historike të nxënësve për Prizrenin në pre-test, dhe pastaj pas realizimit të aktiviteteve jashtëshkollore është bërë e njëjta procedur në post-test. Gjithashtu, për të nxjerr të dhëna më të thella, është përdorur fokus grupi me 7 arsimtarë të klasëve të 9-ta. Gjatë diskutimit në fokus grup, qëllimi ishte që të trajtohen këto pika: Cilat janë sfidat kryesore për përdorimin e aktiviteteve jashtëshkollore në mësimdhënien dhe të nxënit e lëndës së historisë?. Çfarë ndikimi kanë aktivitetet jashtëshkollore në përmirësimin e rezultateve të të nxënit në lëndën e historisë?. Çfarë ndikimi kanë aktivitetet jashtëshkollore në nxitjen e nxënësve për t’u interesuar për lëndën e historisë?. Rezultatet e pyetësorit janë vendosur në SPSS, ku për të llogaritur të dhënat është përdorur analiza statistikore përshkruese për të dhënat demografike dhe variablat e punimit, statistika e besueshmërisë së pyetësorit, grafikonet dhe t-testi për krahasimin e rezultateve midis grupeve.

Rezultatet e punimit vërtetuan hipotezën e parë të studimit, se aktivitetet jashtëshkollore në mësimdhënien e historisë kanë ndikim pozitiv në përmirësimin e rezultateve të të nxënit në lëndën e historisë. Ky rezultat u vërtetua ngase grupi që mori pjesë në aktivitete jashtëshkollore kishte një rritje më të lartë të njohurive të sakta rreth Prizrenit sesa grupi që nuk kishte marrë pjesë në aktivitete jashtëshkollore. Gjithashtu, rezultatet vërtetuan edhe hipotezën e dytë, sipas së cilës përdorimi i aktiviteteve jashtëshkollore në lëndën e historisë i nxitë nxënësit të kenë interes në njohjen e historisë. Ky rezultate po ashtu është parë ngase grupi që mori pjesë në aktivitete jashtëshkollore kishte një rritje të mestares së interesit mbi historinë nga faza e pre-testit (SD=86.17) në fazën e post-testit (SD=86.67). Ndërsa diskutimi me arsimtarët e klasëve të 9-ta ofroi disa informacione të thelluara mbi disa nga sfidat kryesore në përdorimin e aktiviteteve jashtëshkollore në mësimdhënien dhe të nxënit e lëndës së historisë, dhe mbi ndikimin që kanë në përmirësimin e rezultateve të të nxënit dhe interesit për lëndën e historisë.

**Fjalët kyqe:** aktivitetet jashtëshkollore,, nxënësit, historia, mësimdhënësit, shkolla.

# **Kandidati/ja: 4. Valmir Mehmeti**

Tema: **Ndikimi i simulimeve në përmirësimin e rezultateve të të nxënit në lëndën e historisë**

**ABSTRAKT**

Në mësimdhënien e sotme, simulimet janë një mjet mjaft efektiv për të përmirësuar mënyrën e të nxënit të nxënësve si dhe për të promovuar mënyra të ndryshme të mësimdhënies. Kjo metodë e mësimdhënies përdor skenarë të rreme ose modele virtuale për të shpjeguar, ilustruar dhe zhvilluar koncepte të ndryshme. Simulimet e mësimdhënies mund të jenë të ndryshme në formë dhe përmbajtje. Ato mund të përfshijnë demonstrime vizuale të proceseve natyrore, eksperimente virtuale në laborator, lojëra interaktive që inkurajojnë pjesëmarrjen e nxënësve dhe situata të rreme që përfaqësojnë sfida reale.

Qëllimi kryesor i këtij studimi është që të hulumtojmë dhe të paraqesim ndikimin e simulimeve në përmirësimin e rezultatave të të nxënit në lëndën e historisë. Në hulumtim do të përdoret metoda e hulumtimit në veprim. Ky hulumtim është kuazi eksperimental, ku nxënësit do të ndahen në dy grupe, njëri do të jetë grupi eksperimental dhe tjetri do të jetë grupi i kontrollit. Në grupin eksperimental njësitë mësimore do të realizohen duke përdorur metodën e simulimeve.

Mostra do të jetë e qëllimshme, ku do të përfshihen 60 nxënës të klasëve të nënta të dy shkollave, të asaj “Bislim Imeri” si dhe të shkollës “Migjeni”, të komunës së Mitrovicës. Gjithashtu, në hulumtim do të përfshihen edhe 7 mësimdhënës para shërbimit dhe në shërbim. Ata do të jenë të gjinive, moshave si dhe përvojave të ndryshme të punës. Instrumentet të cilat do të përdoren për realizimin e këtij hulumtimi do të jenë fokus grupet dhe intervistat gjysmë të strukturuara. Për ti analizuar dhe krahasuar rezultatet do të bëjmë një paratest dhe pastest, me të dy grupet (grupi i kontrollit dhe ai ekspermental) pastaj rezultatet e fituara do ti paraqesim me anë të programit SPSS, për analizmin e të dhënave statistikore.

Me anë të këtij hulumtimi ne synojmë që të shohim ndikimin e simulimeve në mësimdhënien dhe të nxënit e lëndës së historisë.

**Fjalët kyqe:** simulimet, nxënësit, historia, mësimdhënësit, shkolla.

# **Kandidati/ja: 5. Anesa Dervishi**

Tema: Ndikimi i përdorimit të vizatimit në portfolio në të kuptuarin e natyrës së trefishtë të koncepteve kimike

**ABSTRAKT**

Ndërtimi i shpjegimeve shkencore për dukuritë kimike kërkon kuptim konceptual që arrihet duke lidhur tri nivelet makroskopiken, submikroskopiken dhe simboliken për të kuptuar fenomenin e vëzhguar. Pavarësisht rëndësisë së shpjegimeve shkencore për mësimin e shkencës, shumë studentë përballen me vështirësi në ndërtimin e shpjegimeve shkencore. Në rastin e dukurive të kimisë, kjo vështirësi ka qenë e lidhur me natyrën e njohurive kimike, e cila përfshin nivele të ndryshme të përfaqësimit dhe kërkon që studentët të krijojnë lidhje ndërmjet këtyre niveleve.

Duke marrë parasysh natyrën e këtyre vështirësive, aktivitetet e vizatimit në portfolio mund të funksionojnë si mjete të rëndësishme për përmirësimin e cilësisë së vizatimeve të nxënësve si dhe përmirësimin e shpjegimeve shkencore, përkatësisht të mësuarit e thellë dhe jo mekanik.

Qëllimi i këtij hulumtimi ishte ndikimi i përdorimit të vizatimit në portfolio në ndërlidhjen ndërmjet niveleve makro dhe simbolik më atë submikroskopik (i pavëzhgueshëm).

Studimi kishte dizajn kuazi eksperimental, duke përfshirë mbledhjen dhe analizën e të dhënave sasiore dhe cilësore. Hulumtimi është zhvilluar me nxënësit e klasës së XI të shkollës së mesme, ‘’ Sami Frashëri’’ në Prishtinë. Nxënësit i’u janë nënshtruar një para-test dhe pas-test, nxënësit në pas-test janë përzgjedhur në mënyrë të rastësishme nga dy grupe: grupi i kontrollit të cilët nuk kanë përdorur vizatimin në portfolio gjatë mësimnxënies së tyre dhe nxënësit e grupit

eksperimental të cilët kanë përdorur vizatimin në portfolio.

Klasa eksperimentale pas intervenimit ka treguar ngritje në mesataren e pikëve, e cila është më e lartë se në klasën kontrollë. Kjo do të thotë se përdorimi i vizatimit në portfolio ka ndikuar pozitivisht në rezultatet e nxënësve të klasës eksperimentale, në krahasim më klasën kontrollë në të cilën nuk është përdorur vizatimi në portfolio.

**Fjalë kyçe:** niveli submikroskopik, portfolio, shpjegime shkencore, vizatimi.

# **Kandidati/ja: 6. Mirjetë Zuka-Tifeku**

Tema: **Rëndësia e përdorimit të teknikës DRTA në të nxënit e lëndës së Historisë**

**ABSTRAKT**

Që një metodë e caktuar mësimdhënie të jetë e përshtatshme dhe efikase, ajo duhet të jetë në lidhje me karakteristikat e nxënësit dhe llojin e të mësuarit që supozohet të sjellë. Ka sygjerime për hartimin dhe përzgjedhjen e teknikave të mësimdhënies duhet të marrë parasysh jo vetëm natyrën e lëndës, por edhe mënyrën se si nxënësit mësojnë.

Qëllimi i këtij hulumtimi është të paraqesim ndikimi i teknikës DRTA në të mësuarit e nxënsëve , në zhvillimin e shkathtësive dhe impakti që kanë mësimdhënësit lidhur me këtë teknikë .

Pyetjet e hulumtimit 1. Sa përdoret teknika e DRTA në SHFMU në lëndën e historisë? 2. Sa efektive është teknika e DRTA në lëndën e historisë ?. 3. A ndikon teknika DRTA -ve në zhvillimin e shkathtësive tek nxënësit?. Hipotezat e hulumtimit H1: Teknika e DRTA ka përdorim të gjerë në SHFMU –të për shkak se është më e përshtatshme për moshën e nxënsëve.

H2: Përdorimi i teknikës DRTA ndikon në zhvillimin e shkathtësive komunikuese dhe nxit të menduarit kritik tek nxënësit e Shkollave të Mesme të Ulta .

Ky hulumtim është realizuar përmes metodës së përzier, asaj kuantitative dhe kualitative, si metoda të preferuara për hulumtime në fushën e edukimit.

Hulumtimi ka përfshirë mësimdhënës dhe nxënës të shkollave të mesme të ulta në Gjilan dhe në Ferizaj . Në Ferizaj SH.F.M.U ‘Jeronim De Rada ‘ dhe SH.F.M.U ‘ Ahmet Hoxha ”, ndërsa në Gjilan SH.F.M.U ‘Thimi Mitko” dhe SH.F.M. U ‘Selami Hallaqi ”. Niveli i klasëve në të cilët është zhvilluar hulumtimi janë klasët VII dhe VIII nga shkollat e mesme te ulëta. Gjithësej janë përfshirë 200 nxënës dhe 8 mësimdhënës të historisë këtyre shkollave.

Me anë të këtij hulumtimi jemi munduar të vëm në pah rolin dhe ndikimin që paraqet teknika DRTA tek të nxënit e nxënsëve gjatë procesit mësimorë .

**Fjalët kyqe :** Teknik, Qëllim, Vlerësim, Mësimdhënie, Mësimnxënie

# **Kandidati/ja: 7. Xhezide Berisha Bogaj**

Tema:Përfaqësimi i ushqimeve tradicionale në tekstet e historisë dhe njohuritë e nxënësve për to

**ABSTRAKT**

Të kuptuarit e koncepteve, traditë, kulturë është me rëndësi thelbësore për mësimdhënie efektive që si të tilla të barten te nxënsit, për ngritjen dhe ndërgjegjsimin e kulturës dhe trashëgimis se një populli. Nxënësit mund të mësojnë se si ushqimet tradicionale përgatiten dhe konsumohen dhe si kanë ndryshuar me kalimin e kohës. Kjo mund t’i ndihmojë atyre të njohin dhe të respektojnë kulturat dhe trashëgiminë e popujve të tjerë. Përfaqësimi i ushqimeve tradicionale në tekstet shkollore luajn rolë të rëndësishëm në pasurimin e njohurive të nxënësve për to. Prandaj të kuptuarit e koncepteve për identifikimin e ushqimeve ndikon në përmirësimin e cilësisë në arsim.

Qëllimi kryesor i hulumtimit ёshtë të kuptojmë se cilat janë njohurit e nxënësve për ushqimet tradicionale, sa janë të përfaqësuara në tekstet shkollre dhe çfarë strategjie përdorin mësimdhënësit për identifikimin dhe plotësimin e njohurive për to.

Hulumtimi u zhvillua me metodën e përzier ku si instrument për mbledhjen e të dhënave sasiore me nxënës kemi përdorur pyetësorin e tipit të hapur dhe të mbyllur me pyetje të llojit, kurse si instrument përmbledhjen e të dhënave cilësore me mësimdhënës është përdorur intervista gjysmë e strukturuar prej të cilës kemi nxjerrë të dhënat e papërpunuara. Pjesëmarrës në hulumtim janë nxënësit dhe mësimdhënësit e lëndës së Historisë të shkollave fillore të mesme të ulëta urbane dhe rurale të komunës së Drenasit. Mostrën hulumtuese e përbëjnë 300 nxënës prej të cilëve 50 nxënës nga klasa e VIII-të dhe 250 nga klasa e IX-ta, si dhe 15 mësimdhënës. Nga rezultatet e hulumtimit vёrejm se ushqimet tradicionale nuk janë të përfaqësuara sa duhet në tekstet shkolllore dhe njohurit e nxënësve për to lënë shumë për të dëshiruar. Prandaj edhe ato njohuri që kanë nxënësit, janë nga burimet familjare, të trashëguara nga të parët në formë të gojdhënava, burime të nxënësve jashtë shkolle, të folura dhe të shprehura në gjuhën jo standarde.

Njohurit për traditen ushqimore të trashëguara në familje e shoqëri, zbuluam se mësimdhënësit identifikimin e këtyre koncepteve në klasë e bëjnë përmes bashkëbisedimeve, pyetjeve të hapura, hartës së koncepteve kurse si strategji për përfaqësimin e tyre mësimdhënësit përdorin diskutimin, demonstrimin, dhe zhvillimin e aktiviteteve jashkurrikulare nё ndonjё rast feste.

**Fjalët kyçe:** tradita, ushqimi, historia, tekstet, nxënësit.

# **Kandidati/ja: 8. Lindita Hurugica**

Tema: **Rëndësia e enciklopedive për të nxënit të Historisë te klasët e VI**

**ABSTRAKT**

Në shumë shkolla e në shumicën e lëndëve mësimore ka nisur që mësimi të bëhen me shumë me ndihmen e përdorimit të enciklopedive këtu nuk nuk përjashtohet as lënda e historise. Sepse me përdorimin e enciklopedive ne synojnë që të kemi sa më shumë rezultate të mira.

Qëllimi i këtij hulumtimi ka qenë që të hulumtojmë dhe të paraqesim rëndësinë e enciklopedive për të nxënit të Historisë te klasët e VI. Për realizimin e këtij hulumtimi kemi përdorur metodën përshkruese, metodën analitike si dhe metodën statistikore.

Në këtë hulumtim kemi përdorur një pyetësorë dhe një intervistë, nëpërmjet të cilëve kemi gjetur përgjigjet për pyetjet e hulumtimit. Pyetësori është plotësuar nga nxënësit, ndërsa intervista është

realizuar nga mësimdhënësit e historisë.

Pjesëmarrës në këtë hulumtim kanë qenë 100 nxënës në tërësi që iu nënshtruan pyetësorit 25 prej tyre ishin nga shkolla fillore “Selami Hallaqi”, 50 prej tyre ishin nga shkolla filore “Thimi Mitko” si dhe 25 ishin nga shkolla fillore “Sadullah Brestovci”, si dhe 10 mësimdhënës të lëndës së historisë nga këto shkolla.

Ky hulumtim tregoi se ka shumë rëndësi enciklopedia për të nxënit të historisë te klasët e VI.

**Fjalët kyçe:** mësimdhënës, nxënës, enciklopedi, të nxënit, lëndë e historisë.

# **Kandidati/ja: 9. Edonë Sejdiu**

Tema: **Sfidat e mësimdhënies gjatë arsimit paralel në Kosovë 1990-1999**

**ABSTRAKT**

Në këtë punim të masterit është shqyrtua tema **Sfidat e mësimdhënies gjatë arsimit paralel në Kosovë 1990-1999**, do të mundohemi të sjellim situatën e arsimit paralel në Kosovë në periudhën më të vështirë të tij.

Kjo periudhe e sistemit arsimor në Kosovë është prej periudha më të vështira më të cilët janë përballur mësimdhënësit dhe nxënësit. Sot, janë të pa imagjinueshme kushtet e vështira, problematikat dhe dhunën sistematike e cila është bërë mbi mësimdhënësit dhe nxënësit gjatë kësaj periudhe.

Në këtë temë diplome, metodologjia e përdorur është heuristike, deduktive, induktive, krahasimeve, kriticizmi dhe interpretimi, metoda këto të cilat do të na mundësoj t’iu japi shumë përgjigje pyetjeve të cilat kanë rëndësi historike. Përveç këtyre metodave të përdorura janë përzgjedhur dhe 30 mësimdhënës dhe nxënës të cilat ishin të angazhuar në procesin e mësimdhënies ose mësim nxënies gjatë periudhës së arsimit paralel në Kosovë.

Nga kjo temë diplome kemi nxjerrën përfundime me rëndësi për historinë e arsimit në Kosovë, hulumtime këto që mund t’iu shërbejnë mësimdhënësve gjatë procesit të mësimit në shkolla, shkencës së historisë dhe më së shumti nxënësve të cilët do e vlerësojnë edhe më shumë procesin edukativ dhe rendësin e ndërtimit të mendimit historik.

**Fjalët kyçe:** Sfida, arsimi, historia, paralel, Kosova.

# **Kandidati/ja: 10. Gentrit Kastrati**

Tema: **Krahasimi i përmbajtjeve të teksteve të klasës së tetë në lëndën e Teknologji me TIK**

**ABSTRAKT**

Qëllimi i këtij hulumtimi është të bëjmë krahasimin e dy teksteve shkollore të vitit të tetë të lëndës së Teknologjisë për të parë se a janë në përputhshmëri me legjislacionin në fuqi dhe dokumentet si: Ligji për botimin e teksteve shkollore, mjeteve mësimore, lektyrës shkollore dhe të dokumentacionitpedagogjik, Kornizës Kurrikulare të Kosovës, Kurrikulës Bërthamë për arsimin e mesë të ulët, Plan-programin lëndor dhe Standardet për tekstet shkollore të lëshuara nga MASHT-i për botimin e teksteveshkollore, krahasimin e përmbajtjes së kapitujve të përzgjedhur brenda këtyre dy teksteve.

Hulumtimi do të zhvillohet në shkollat fillore të mesme të ulëta të Komunës së Lipjanit me mësimdhënës të teknologjisë që punojnë me këto dy tekste shkollore si dhe me nxënës të cilët mësojnë nga këto dy tekste shkollore. Hulumtimi do të realizohet përmes metodës sasiore duke përdorur pyetësor me mësimdhënës të lëndës së teknologjisë dhe nxënës të klasave të teta.

Rezultatet që priten nga ky hulumtim për të parë se cila nga këto dy shtëpi botuese i ka përmbushur më tepër kriteret që të arrihen kompetencat dhe rezultatet e të nxënit si nga aspekti i mësimdhënies dhe i mësimnxënies, duke nxjerrë përfundime të qarta në lidhje me ngjashmëritë dhe dallimet ndërmjet këtyre dy teksteve, përmbushjen e koncepteve që dalin nga fusha kurrikulare Jeta dhe puna, përshtatjen e përmbajtjeve për moshën e nxënësve si dhe duke i përfshirë të gjithë faktorët që janë kërkuar si kriter nga MASHTI për tu botuar një tekst shkollor. Përpunimi i të dhënave është nxjerrë nga programi aplikativ SPSS.

**Fjalët kyçe:** Krahasim, tekst shkollor, shtëpi botuese, MASHT, teknologji.

# **Kandidati/ja: 11. Mimoza Haxhimustafa**

Tema: **Ndikimi i përdorimit të metodës 5E si teknikë e mësimdhënies në lëndën e Kimisë**

**ABSTRAKT**

Edhe pse lëndë atraktive kimia si shkencë e natyrës shfaq vështirësi tek shumica e nxënësve në të kuptuarit e saj. Në procesin e mësimdhënies është dhe do të mbetet problem përdorimi i metodave dhe aplikimi i tyre sa më efikas në punën me nxënes. Mësimdhënia tradicionale, në të cilën mësuesi flet pa ndalur krijon tek nxënësit monotoni, ndërsa metodat bashkohore krijojnë mundësin që dituria të ndërtohet së bashku me nxënës e jo të mirret e gatshme, klasa kthehet në një mjedis më të gjallë, ku në vend të dhënies së informacionit nxënësit krijojnë shprehinë e kërkimit të tij, identifikimit të problemit si dhe bashkëpunimi për zgjidhjen e tyre. Qëllimi kryesor i këtij studimi është të përcaktohet nëse njohuritë dhe interesi i nxënësve për kiminë mund të rritet duke përdorur ciklin e mësimit 5E.

Ky hulumtim është hulumtim në veprim realizimin e të cilit kam përdorur metodën quazi- eksperimental, me një grup kontrolli duke përdorur një strategji mësimore tradicionale të stilit ligjërues, dhe një grup eksperimental duke përdorur stilin e mësimit 5E tek njësia mësimore ‘’Dëftuesit’’. Ky hulumtim u mbështet në rezultatet e marra nga para-testi dhe pas-testi që u realizua me 33 nxënës të klasave të teta dhe u zhvillua për 3 javë. Nga rezultatet e hulumtimit mund të konkludojmë se përdorimi i modelit mësimor 5E ka ndikuar pozitivisht në rezultatet e të nxënit në lëndën e kimisë. Nxënësit që kanë mësuar në klasën ku është përdorur modeli 5E kanë treguar arritje në rezultate më të larta në lëndën e kimisë si dhe interesim më të madhe për lëndën ë kimisë. Përderisa ata që kanë mësuar në klasën ku është zhvilluar mësim tradicional kanë treguar arritje më të ulët, si dhe interesi për lëndën ë kimisë ishte më I vogël.

Poashtu mund të vi në përfundim se metoda 5E pos që pasuron metodologjinë e mësimdhënësve, njëkohësisht ju siguron që nxënësit të kenë interes dhe motiv për të mësuar lëndën e kimisë.

**Fjalët kyçe:** Kimia, metoda 5E, mësimdhënie, të nxënit e kimisë